**PÁLYÁZATI FELHÍVÁS**

**AZ ÖNKORMÁNYZAT 1/1 TULAJDONÁT KÉPEZŐ**

**Veresegyház külterület 092/2 és 092/3 hrsz-ú ingatlanok**

**20 éves időtartamra történő vagyonkezelésbe átadása**

**(Nándori tanya)**

**1. Kiíró megnevezése, székhelye**

Veresegyház Város Önkormányzata

2112 Veresegyház, Fő út 35.

**2. Kapcsolattartó**

Tóth Viktória ingatlan- és vagyongazdálkodási ügyintéző

Telefon: 06-28/588-651 vagy 06-205-068-850

E-mail cím: toth.viktoria@veresegyhaz.hu

**3. A pályázat jellege:**

A 13/2008.(IV.30.) számú önkormányzati rendelet alapján vagyonhasznosításra kiírt nyilvános pályázat.

**4. A pályázat célja**

A pályázat célja az Önkormányzat 1/1 tulajdonát képező ingatlanok 20 évre történő vagyonkezelésbe adása, a pályázatban foglalt feltételekkel.

**5**. **A pályázat tárgyát képező ingatlanok adatai:**

Veresegyház Város Önkormányzatának kizárólagos tulajdonát képezi a Nándori tanya néven ismert, Veresegyház 092/2 hrsz-ú, 1 ha 1 m2 területnagyságú, erdő besorolású ingatlan és a Veresegyház 092/3 hrsz-ú, 4.318 m2 területnagyságú, kivett lakóház, udvar és egyéb épület, legelő besorolású ingatlan.

A pályázat tárgyát képező ingatlanok személyes megtekintése minden Pályázó számára biztosított előre egyeztetett időpontban. A Nándori tanya jelenlegi állaga sürgős és széleskörű állagmegóvási és felújítási munkálatokat tesz szükségessé, a Pályázó ennek mérlegelése és tudomásul vétele alapján tegyen ajánlatot.

**6. Vagyonhaszonsítás főbb elvárásai, a Pályázónak az ingatlan vagyonhasznosítása kapcsán vállalt kötelezettségei:**

Pályázó az ajánlatát az alábbiak tudomásul vételével és elfogadásával teszi.

A Nándori tanya vagyonhasznosítása kizárólag erdei gyermek- és ifjúsági táboroztatás és foglalkoztatás megvalósítása keretein belül lehetséges, ahol felekezeti hovatartozásra való tekintet nélkül érkezhetnek az iskolás korú gyermekek.

A vagyonkezelési időszak alatt a nyertes Pályázó önerőből állagmegóvási és felújítási munkálatokat végez több lépcsőben a területen, Veresegyház Város Önkormányzatának hozzájárulásával. Szükség esetén szintén önerőből bontási munkálatokat is végezhet. A munkálatok során kötelező minimum az alábbi munkálatok elvégzése: elektromos hálózat építése mérőóratelepítéssel, foglalkoztató helyiségek kialakítása, vizesblokk kialakítása, rönkház tetőcsere, használhatatlan és veszélyes felépítmények elbontása, fedett étkező kialakítása, tereprendezés.

Pályázó vállalja, hogy legkésőbb a vagyonkezelői szerződés aláírását követő 1 éven belül heti szinten minimum 50 fő foglalkoztatását végzi a Nándori tanyán, az év legalább 10 hónapján.

Veresegyház Város Önkormányzata, Pályázó részére az önerőből megvalósuló munkálatok és az aktív ifjúsági és gyermek táboroztatási és foglalkoztatási tevékenységek ellenében térítésmentesen biztosítja a Nándori tanya területét.

A bontási, állagmegóvási és felújítási munkálatokról a Pályázó számlákkal igazolt költségkimutatást készít, melyről éves szinten írásos beszámolót ad Veresegyház Város Polgármestere részére. A 20 éves vagyonkezelési szerződés lejáratakor a Felek oly módon számolnak el egymással, hogy az értéknövelő beruházásokat és azok értékcsökkentett értékét veszik figyelembe, mint a nemzeti vagyon hasznosításának ellenértékét, a bekerült értéknövelő beruházásokat a nemzeti vagyon tulajdonosa ellenérték fizetése nélkül megtartja, az értéknövelő beruházásokat a Pályázó a szerződés időtartamának lejártával el nem viheti.

Nyertes Pályázó a vagyonkezelési szerződés megkötését követő 30 napon belül teljeskörű, mindenkori valós értéket tükröző vagyonbiztosítást köt a területre, mely vagyonbiztosítást a vagyonkezelési szerződés időszaka alatt folyamatosan fenntartja, aktualizálja.

Pályázni a jelen pályázati anyagban szereplő ingatlanokra együttesen lehet.

A pályázati eljárásban kizárólag olyan Pályázó vehet részt, aki vállalja, hogy az Önkormányzattal szemben bármilyen jogügyletből eredő lejárt tartozását legkésőbb a pályázat benyújtásának határidejéig teljes mértékben kiegyenlíti. Ennek elmaradása esetén a Pályázót ki kell zárni a pályázati eljárásból.

**8. A benyújtandó pályázat kötelező tartalmi elemei**

Pályázó kizárólag saját nevében nyújthat be pályázatot. Az ingatlanok vagyonkezelési szerződésében kizárólag azon jogi személy jelölhető meg szerződő félnek, aki a pályázatban, mint pályázó, megjelölésre került.

Pályázó kizárólag az Nvt. szerint átlátható szervezet, Magyarországon legalább 5 éve működő egyház, egyházi belső jogi személy, vallási felekezet, vallási közösség, egyesület vagy alapítvány lehet.

Pályázó legalább 5 éve végez olyan tevékenységet mely jelen pályázat során megvalósítani kívánt ifjúsági és gyermek táboroztatás és foglalkoztatást foglalja magába.

Pályázó nem lehet magánszemély, továbbá nem lehet működő, vagy bejegyzés alatti, felszámolás alatti, végelszámolás alatti és csődeljárás alatti vállalkozás.

Pályázó rövid bemutatkozó anyaga a minimum 5 éves eddigi tevékenységiről, referenciával megjelölve.

Pályázó előzetes terveinek prezentálása az adott terület hasznosításával kapcsolatban írásban és szóban egyaránt, becsült értéknövelő beruházások összegével.

Honlap bemutatása.

Aláírási címpéldány.

**Pályázó pályázatát az erre a célra szolgáló pályázati adatlapon nyújthatja be.**

Pályázó tegyen ajánlatot a pályázati anyagban szereplő ingatlan vagyonkezelésére.

**9. A pályázat értékelési szempontjai**

A Kiíró az ajánlatok bírálati szempontjaként az összességében előnyösebb ajánlatot határozza meg. A vagyonkezelési időszak alatt megvalósítandó értéknövelő beruházások becsült összege meghatározó a bírálat során és előnyt jelent, ha a Pályázónak már aktív a helyi tevékenysége. Bírálat és értékelő táblázat kitöltése kizárólag az érvényes pályázatok esetében történik meg.

**10. Bírálati szempontok (maximális pontszám: 100):**

Az alábbi értékelő tábla alapján történik a pályázatok kiértékelése.

|  |  |  |
| --- | --- | --- |
| **Értékelési szempont** | **Elért pontszám** | **Maximálisan adható pontszám** |
| vagyonkezelési időszak alatt megvalósítandó értéknövelő beruházások becsült összege |  | 60 |
| aktív helyi tevékenység |  | 20 |
| vagyonkezelési időszak alatti beruházások ütemezése |  | 20 |
| **Összesen** |  | **100** |

**11. Ajánlati kötöttség**

A Pályázó a 2023. augusztus 28-i eredményhirdetést követően, **legkésőbb 2023. szeptember 30.** napjáig vagyonkezelési szerződéskötési kötelezettséget köteles vállalni, amennyiben pályázata nyer.

**12. A pályázati ajánlatok beadásának helye, módja és ideje**

A pályázat beadható: **2023. július 13-tól 2023. augusztus 25. 12.00 óráig**

A beadás helye: Veresegyházi Polgármesteri Hivatal 2112 Veresegyház, Fő út 35. II. em. titkárság.

**A pályázatot kizárólag személyesen lehet benyújtani, zárt borítékban**. A borítékra az alábbi szöveget kell ráírni **„Veresegyház külterület 092/2 és 092/3 hrsz-ú ingatlanok 20 éves időtartamra történő vagyonkezelésbe átadása (Nándori tanya)”.**

**13. Pályázat bontás, eredményhirdetés helye és ideje:**

**Tárgyalás időpontja: 2023. augusztus 28. 9:00 óra**, a Veresegyházi Polgármesteri Hivatal 2112 Veresegyház, Fő út 35. I. em. 112. kistárgyaló termében.

A pályázat bontáson kizárólag érvényes pályázatot leadó Pályázók és/vagy meghatalmazottjaik lehetnek jelen, ahol a pályázati kiírásnak megfelelően szóban is prezentálják a megvalósítani kívánt projectet a Nándori tanya vagyonkezelésével kapcsolatban.

Meghatalmazott részvétele esetén ügyvéd/közjegyző előtt tett nyilatkozat vagy teljes bizonyító erejű magánokirat a helyszínen történő bemutatása fogadható el.

**14. A pályázat elbírálása**

A nyertest a pályázati értékelés lezárultát követően azonnal kihirdeti az értékelő bizottság, melyről a nyertes Pályázót 2 munkanapon belül a pályázati adatlapon feltüntetett e-mail címen és telefonszámon értesíti.

A pályázat eredményéről a Képviselő-testület soron következő ülésén megerősítő döntést hoz.

A pályázat kiírója, a Képviselő testület fenntartja a jogot, hogy a pályázatot az eljárás bármely szakaszában, indoklás nélkül eredménytelenné nyilvánítsa.

Veresegyház, 2023. július 13.

 Cserháti Ferenc sk.

 polgármester